b'\n_START_ARTICLE_\nJohann Gottlieb Fichte\n_START_SECTION_\nBiografi\n_START_PARAGRAPH_\nFichte hadde en fattig bakgrunn; faren var vever og han m\xc3\xa5tte arbeide som barn._NEWLINE_Fichte studerte teologi i \xc3\xa5rene 1780\xe2\x80\x931784, f\xc3\xb8rst i Jena, Wittenberg, senere i Leipzig, men avbr\xc3\xb8t studiet._NEWLINE_I \xc3\xa5rene 1784\xe2\x80\x931790 arbeidet han som husl\xc3\xa6rer._NEWLINE_Som f\xc3\xb8lge av at en filosofistudent ba ham forklare Kants Kritikk av den rene fornuft for seg, vendte Fichte i 1790 tilbake til Leipzig og fordypet seg i Kant. Fichte opplevde Kants filosofi som en befrielse fra sitt deterministiske verdenssyn, og skrev Aphorismen \xc3\xbcber Religion und Deismus. I juli 1791 bes\xc3\xb8kte han Kant i K\xc3\xb6nigsberg, men ble skuffet. I 1792 utga han etter Kants anbefaling verket Versuch einer Critik aller Offenbarung. Verket ble gitt ut anonymt og gikk f\xc3\xb8rst for \xc3\xa5 v\xc3\xa6re et lenge etterlengtet religionsfilosofisk verk av Kant selv. Da Kant oppklarte misforst\xc3\xa5elsen, ble Fichte ber\xc3\xb8mt og fikk en undervisningstilling i filosofi i Jena etter anbefaling av Weimarministeren Goethe. Fichte ble Reinholds etterf\xc3\xb8lger og tiltr\xc3\xa5dte i 1794. Samme \xc3\xa5r utga han f\xc3\xb8rste utkast til en systematisk rekonstruksjon av Kants vitenskapsl\xc3\xa6re, den s\xc3\xa5kalte Grundlage der gesamten Wissenschaftslehre._NEWLINE_I \xc3\xa5rene som fulgte publiserte Fichte en del st\xc3\xb8rre verker, av disse skapte essayet \xc3\x9cber den Grund unseres Glaubens an eine g\xc3\xb6ttliche Weltregierung furore og f\xc3\xb8rte til den s\xc3\xa5kalte ateismestriden. Fichte ble beskyldt for \xc3\xa5 v\xc3\xa6re ateist, og ble i 1799 avsatt fra professoratet. I en appell i 1789 fors\xc3\xb8kte han \xc3\xa5 tilbakevise p\xc3\xa5standen om at han var ateist._NEWLINE_I \xc3\xa5rene etter bosatte han seg hovedsakelig i Berlin, hvor han arbeidet som privatdosent._NEWLINE_I 1804 takket Fichte ja til en stilling ved Universitetet i Erlangen, og ble professor fra april 1805. I 1806 flyktet han til K\xc3\xb6nigsberg pga. Napoleons invasjon._NEWLINE_Fichte vendte tilbake til Berlin i 1807 og holdt i \xc3\xa5rene 1807\xe2\x80\x931808 sine ber\xc3\xb8mte Reden an die deutsche Nation. I 1810 ble han utnevnt til professor i filosofi ved det nyopprettede universitetet i Berlin, og ble l\xc3\xa6restedets f\xc3\xb8rste rektor (1811\xe2\x80\x931812)._NEWLINE_Fichte d\xc3\xb8de av en tyfusinfeksjon i 1814. Han er gravlagt p\xc3\xa5 Friedhof der Dorotheenst\xc3\xa4dtischen und Friedrichswerderschen Gemeinden.'